ประชาชนต่างประทับใจและซาบซึ้งในพระมหากรุณาธิคุณของสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง
บรรยากาศการจัดนิทรรศการด้วยรักแห่งแผ่นดิน : With love for the Nation ที่รัฐบาลร่วมกับหน่วยงานที่เกี่ยวข้องจัดขึ้นเพื่อเฉลิมพระเกียรติสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง เนื่องในโอกาสมหามงคลเฉลิมพระชนมพรรษา 90 พรรษา12 สิงหาคม 2565 ตลอดช่วงเช้าที่ผ่านมาประชาชนใช้ช่วงวันหยุดสุดสัปดาห์พาครอบครัว และกลุ่มเพื่อนทยอยเดินทางมาเข้าร่วมชมนิทรรศการและร่วมกิจกรรมกันอย่างต่อเนื่อง โดยรอบพื้นที่ถนนราชดำเนินกลาง ตั้งแต่สะพานผ่านฟ้าลีลาศถึงอนุสาวรีย์ประชาธิปไตยประดับประดาด้วยดอกไม้นานาชนิด มีจุดถ่ายภาพด้านหน้าพื้นที่จัดงานทั้ง 5 โซนหลัก ที่ถ่ายทอดเรื่องราวการทรงงาน และแนวทางพระราชดำริ เพื่อพัฒนาประเทศไทยก้าวไกลมาจวบจนปัจจุบัน ประชาชนที่เข้าชมนิทรรศกาต่างรู้สึกประทับใจที่ได้เข้ามาสัมผัสและสำนึกในพระมหากรุณาธิคุณของสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ที่ทรงมีต่อพสกนิกรไทยตลอดมาขณะที่ นางทิพภาพร เวณุจันทร์ เดินทางมาจากจังหวัดนนทบุรี และคณะ กล่าวว่า รู้สึกประทับใจมากที่ได้มาชมนิทรรศการในแต่ละโซนมีการนำเสนอที่น่าสนใจ โดยเฉพาะพระราชกรณียกิจในด้านต่างๆ ของพระองค์ รู้สึกซาบซึ้งในพระมหากรุณาธิคุณและพร้อมนำไปถ่ายทอดให้เพื่อนและคนใกล้ตัวได้ทราบส่วนบรรจง สุขดี หนึ่งในประชาชนที่มาชมนิทรรศกาล กล่าวว่า หลังจากที่ได้เข้าชมนิทรรศการแล้ว รู้สึกซาบซึ้งในพระราชกรณียกิจของของสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ในทุกด้าน พร้อมเชิญชวนผู้สนใจเข้ามารับชมงานสำหรับการจัดนิทรรศการเฉลิมพระเกียรติดังกล่าว ไม่ได้มีแต่นิทรรศการ ยังมีกิจกรรมอีกมากมายไม่ว่าจะเป็นการออกร้านต่างๆ ผลิตภัณฑ์ผ้าไทย การสาธิตการฝึกสอนอาชีพ การแสดงศิลปวัฒนธรรม การแสดงโขน งานช่าง งานฝีมือ และยังเปิดพื้นที่สร้างสรรค์ให้เด็กและเยาวชนได้แสดงความสามารถ ส่วนช่วงเย็นวันศุกร์เสาร์ และอาทิตย์ บริเวณคลองโอ่งอ่าง มีโซนอาหารดังร้านอร่อยในทุกเขตของกรุงเทพมหานครมาให้เลือกรับประทาน ผู้สนใจเข้าชมงานได้ที่บริเวณถนนราชดำเนินกลาง ไปจนถึงวันที่ 15 สิงหาคมนี้ เปิดให้เข้าชมตั้งแต่เวลา 09.00 น.– 20.00 น. โดยไม่เสียค่าใช้จ่าย สามารถนำรถยนต์มาจอดได้ที่ลานจอดกองฉลากเก่า